মিশরে বিপ্লব আসলেও বাস্তবতা হলো দেশটি এখনো সামরিক বাহিনী, আমলাবাহিনী ও বিচারকবাহিনীর হাতে অধিকৃত। পার্লামেন্টের নির্বাচনে জনগণ ভোট দিলেও সে ভোটের ফলাফলকে ব্যর্থ করে দেয়া হয়েছে। কারণ বিচারকবাহিনী সে নির্বাচনের বৈধতা দেয়নি। পার্লামেন্ট নির্বাচনের পর জনগণ ভোট দিয়েছে প্রেসিডেন্ট নির্বাচনে। কিন্তু প্রেসিডেন্টের হাতে সামরিক বাহিনী এখনও তাঁর প্রাপ্য ক্ষমতা ছাড়েনি। তাই দেশটিতে প্রতি বিপ্লব রীতিমত শুরুই হয়ে গেছে। তবে কোন দেশে বিপ্লবকে ব্যর্থ করার উদ্যোগ এই প্রথম নয়। আজ মিশরে যা ঘটছে প্রায় ৬০ বছর আগে পাকিস্তানের জনগণের ইচ্ছার বিরুদ্ধে একই ভূমিকায় নেমেছিল সেদেশের সামরিক বাহিনী, আমলা বাহিনী, বিচারক বাহিনী এবং সে সাথে সেক্যুলার রাজনৈতিক বাহিনী। বহু মুসলিম দেশে এরূপ নাটক বহু বার অনুষ্ঠিত হয়েছে। এখানে নাটকের নট-নটিরা যেমন এক, তেমনি অভিন্ন হলো তার প্রযোজক-পরিচালকগণ। সেসব নাটকের অভিনয়ে গুরুত্বপূর্ণ ভূমিকা ছিল সাম্রাজ্যবাদী শত্রুদেরও। পাকিস্তানের ইতিহাস থেকে সামরিক-বেসামরিক বাহিনী ও বিচারকবাহিনীর এরূপ অধিকৃতির কিছু উদাহরণ দেয়া যাক। মিশরের প্রতিবিপ্লবীদের ভূমিকা বুঝতে সেটি সহায়ক হবে। বিশ্বের সর্ববৃহৎ মুসলিম রাষ্ট্র রূপে পাকিস্তানের প্রতিষ্ঠা ছিল উপমহাদেশের মুসলমানদের জন্য এক বিশাল বিজয়। এটি ছিল ইসলামের পক্ষে এক বিশাল আদর্শিক, নৈতীক, সাংস্কৃতিক ও রাজনৈতিক বিপ্লব। ভাষা ও ভূগোলের ভিন্নতা ভুলে বাঙালী, বিহারী, পাঞ্জাবী, পাঠান, সিন্ধি, বেলুচ এক পতাকা তলে এসে দাঁড়িয়েছিল এবং সর্ব বৃহৎ এ মুসলিম রাষ্ট্রের জন্ম দিয়েছিল। মুসলিম ইতিহাসে প্যান-ইসলামিক ভাতৃত্বের এ ছিল এক গৌরবময় নজির। সে সাথে বিস্ময়কর নজিরও। এ বিজয়টি ছিল ঔপনিবেশিক ব্রিটিশ সাম্রাজ্যবাদ ও আধিপত্যকামী বর্ণ হিন্দুদের বিরুদ্ধে। বিজয় ছিল মুসলিম নামধারি জাতিয়তাবাদী সেক্যুলারিস্ট জাহেলদের বিরুদ্ধেও। এসব শত্রুপক্ষের কেউই সেদিন উপমহাদেশে পাকিস্তান নামে কোন মুসলিম দেশ চায়নি। উপমহাদেশের মুসলমানগণ আবার এক সিভিলাইজেশনাল ফোর্স হিসাবে বেড়ে উঠুক সেটিও তারা চায়নি। কিন্তু মুসলমানদের একতার বলে যখন বিপ্লব ঘটেই গেল তখন তার বিরুদ্ধে লাগাতর ষড়যন্ত্রও শুরু হয়ে গেলে। এবং ষড়যন্ত্রের শুরুটি শাসনতন্ত্র রচনা নিয়ে। তখন শত্রুর কৌশল হয়ে দাঁড়ায়, শাসনতন্ত্রের নানা খুটিনাটি বিষয়ে বিভেদ গড়া। অবশেষে শাসনতন্ত্র গড়া নিয়ে পাকিস্তানই ভেঙ্গেই যায়।